b'\n_START_ARTICLE_\nGospodar prstanov: Bratov\xc5\xa1\xc4\x8dina prstana\n_START_SECTION_\nVsebina\n_START_PARAGRAPH_\nV drugi dobi Srednjega sveta temni gospodar Sauron ustvari \xc4\x8darobni prstan, s katerim bo zavladal Srednjemu svetu. Po robu se mu postavi zadnje zavezni\xc5\xa1tvo med vilini in ljudmi, vendar Saurona ne morejo premagati, dokler Isildur, sin mrtvega gondorskega kralja Elendila v obupu njemu zamahne z o\xc4\x8detovim zlomljenim me\xc4\x8dem in mu odseka prst, na katerem nosi Prstan. Tako Sauron izgubi velik del svoje mo\xc4\x8di, ni pa dokon\xc4\x8dno uni\xc4\x8den, saj se Isildur ni pripravljen odpovedati Prstanu, ki ga je \xc5\xbee uro\xc4\x8dl. Del Sauronove mo\xc4\x8di tako pre\xc5\xbeivi v Prstanu. Isildurja pokon\xc4\x8da trop orkov, Prstan pa z njegovega prsta pade na tla reke Anduin, kjer ga dolgo pozneje najde Gollum. Ta ga odnese globoko v rove pod Meglenim govorjem, Prstan pa prepre\xc4\x8di, da bi se Gollum postaral. Kasneje Prstan Golluma zapusti, na tleh pa ga najde hobit Bilbo Bisagin ter ga prinese domov v \xc5\xa0ajersko._NEWLINE_\xc5\xa0estdeset let kasneje Bilbo tam praznuje svoj 111. rojstni dan, po tem pa Prstan zapusti svojemu ne\xc4\x8daku Frodu. \xc4\x8carovnik Gandalf pri\xc4\x8dne slutiti, da je ta Prstan nekaj posebnega, zato se odpravi v Minas Tirith, kjer v kraljevi knji\xc5\xbenici najde zapiske o Prstanu in ugotovi, da se mora Frodo kar najhitreje odpraviti v Rivendell, kjer ga bo varovala mo\xc4\x8d vilinskega kralja Elronda. Gandalf odpotuje v Isengard, kjer se posvetuje s Sarumanom, vodjo \xc4\x8darodejev. Izka\xc5\xbee se, da je Saruman izdajalec in da \xc5\xbeeli Prstan zase, zato se spopade z Gandalfom. Saruman ga premaga in zapre na vrh svojega stolpa Orthanca, od koder ta pobegne na velikem orlu, Saruman pa medtem pripravlja vojsko orkov._NEWLINE_Frodo se odpravi na pot, spremlja pa ga njegov vrtnar in prijatelj Samoglav Gamgi. Frodo in Samo na poti v Bre\xc5\xbee sre\xc4\x8data Merjadoka Brendivinskega in Peregrina Tuka, skupaj pa komaj pobegnejo pred Nazg\xc3\xbbli, ki so medtem pri\xc5\xa1li v \xc5\xa0ajersko. V Bre\xc5\xbeah bi se morali sre\xc4\x8dati z Gandalfom, vendar je ta v tem \xc4\x8dasu \xc5\xa1e zaprt v Orthancu. Namesto tega jih pred Nazguli skrije potikavec Aragorn, s katerim se skupaj odpravijo proti Rivendellu. Ko prispejo do stare utrdbe, kjer \xc5\xbeelijo pre\xc5\xbeiveti no\xc4\x8d, jih napadejo Nazg\xc3\xbbli, Aragorn jih premaga, vendar \xc5\xa1e pred tem njihov poveljnik zabode Froda z zastrupljenim bodalom. Ko Aragorn i\xc5\xa1\xc4\x8de rastlino athelas, s katero bi lahko upo\xc4\x8dasnil delovanje strupa, jih najde vilinka Arwen, Elrondova h\xc4\x8di, ki s Frodom odjezdi proti Rivendellu. Na poti ju dohitijo Nazg\xc3\xbbli, vendar jim pobegneta \xc4\x8dez reko Bruinen in, ko jima sku\xc5\xa1ajo slediti, Arwen prikli\xc4\x8de nadnje povodenj. Frodu v Rivendellu vilini pozdravijo rano in mu povrnejo mo\xc4\x8di._NEWLINE_Elrond pripravi posvet, na katerem sodelujejo predstavniki vseh svobodnih ras Srednjega sveta. Razlo\xc5\xbei jim, da mora nekdo Prstan odnesti v Mordor in ga vre\xc4\x8di v pe\xc4\x8dine Gore Pogibeli ter tako dokon\xc4\x8dno uni\xc4\x8diti Saurona. Udele\xc5\xbeenci se dolgo prepirajo, saj med njimi obstajajo stare zamere in nesoglasja, na koncu pa se Frodo javi, da bo on odnesel Prstan v Mordor. Tako se oblikuje bratov\xc5\xa1\xc4\x8dina prstana, v kateri so poleg \xc5\xa1tirih hobitov \xc5\xa1e Aragorn, vilin Legolas, \xc5\xa1krat Gimli, Gandalf in gondorec Boromir. Slednji se sicer ne strinja z ostalimi in jih \xc5\xbeeli prepri\xc4\x8dati, naj Prstan uporabijo proti Sauronu, a popusti volji ostalih._NEWLINE_Bratov\xc5\xa1\xc4\x8dina se mora kmalu po za\xc4\x8detku poti soo\xc4\x8diti z veliko oviro: pre\xc4\x8dkati morajo Megleno gorovje. Ko sku\xc5\xa1ajo pre\xc4\x8dkati prelaz Caradhras, \xc4\x8darovnik Saruman nadnje po\xc5\xa1lje sne\xc5\xbeni mete\xc5\xbe, zato morajo na nevarnej\xc5\xa1o pot skozi rove Morie, starodavnega \xc5\xa1kratovskega mesta. Skozi rove se sku\xc5\xa1ajo prebiti \xc4\x8dim bolj neopazno, a jih kljub temu napadejo goblini in njihov trol, ki zabode Froda. Ta pre\xc5\xbeivi zaradi srajce iz mithrila, ki mu jo je podaril Bilbo. Bratov\xc5\xa1\xc4\x8dina be\xc5\xbei naprej, takrat pa jih napade \xc5\xa1e ognjeni demon - Balrog. Bratov\xc5\xa1\xc4\x8dina pred slednjim zbe\xc5\xbei \xc4\x8dez most [[Khazad-d\xc3\xbbm], tam pa se Gandalf z njim spopade in skupaj zgrmita v globino._NEWLINE_Ostali se zate\xc4\x8dejo v vilinsko gozdno kraljestvo Lothlorien, kjer jih kraljica Galadriel obdari s \xc5\xa1tevilnimi darovi, med drugim s \xc4\x8dolni, s katerimi nadaljujejo po reki Anduin. Tako prispejo do ru\xc5\xa1evin Amon Hena, kjer Boromir sku\xc5\xa1a Frodu nasilno odvzeti Prstan, tedaj pa jih napadejo Sarumanovi orki. Aragorn jih zadr\xc5\xbei, da lahko Frodo pobegne, orki pa pri\xc4\x8dnejo loviti Merjadoka in Pipina, saj jim je Saruman naro\xc4\x8dil, naj mu prinesejo hobite na zasli\xc5\xa1anje. Boromir sprevidi svojo zmoto in ju sku\xc5\xa1a za\xc5\xa1\xc4\x8dititi, vendar ga orkovski poveljnik Lurtz ubije. Orki Merjadoka in Pipina zajamejo in pobegnejo pred Aragornom, Legolasom in Gimlijem. Frodo \xc5\xbeeli sam nadaljevati pot, saj vidi, kako \xc5\xa1kodljivo Prstan deluje na ostale. Na koncu pusti Samu, da se mu pridru\xc5\xbei. Aragorn, Gimli in Legolas pokopljejo Boromirja, nato pa se odpravijo v lov za orki, da bi re\xc5\xa1ili Merjadoka in Pipina, Froda in Sama pa pustijo, da sama nadaljujeta pot.'